LIETUVOS RESPUBLIKOS

INVESTICINIŲ BENDROVIŲ ĮSTATYMO 1, 7, 14 IR 21 STRAIPSNIŲ PAKEITIMO

Į S T A T Y M A S

2001 m. gruodžio 17 d. Nr. IX-661

Vilnius

(Žin., 1995, Nr. 63-1581; 1999, Nr. 98-2811)

1 straipsnis. 1 straipsnio 2 dalies pakeitimas

1 straipsnio 2 dalyje vietoj žodžių „viešosios apyvartos“ įrašyti žodį „rinkos“ ir šią dalį išdėstyti taip:

„2. Investicinėms bendrovėms taikomos Akcinių bendrovių įstatymo nuostatos, Vertybinių popierių rinkos įstatymo nuostatos, jeigu ko kita nenustato šis įstatymas.“

2 straipsnis 7 straipsnio 9 dalies pakeitimas

7 straipsnio 9 dalies 5 ir 6 sakiniuose vietoj žodžių „viešosios apyvartos“ įrašyti žodį „rinkos“ ir šią dalį išdėstyti taip:

„9. Investicinės kintamojo kapitalo bendrovės išperkamosios akcijos, įregistruotos Vertybinių popierių komisijoje, platinamos neterminuotai. Investicinės kintamojo kapitalo bendrovės akcijų emisijos dydis yra neribojamas, išskyrus tuos atvejus, kai šios bendrovės įstatuose nurodytas maksimalus leidžiamas išplatinti akcijų skaičius. Jeigu platinant investicinės kintamojo kapitalo bendrovės akcijas pasikeičia prospekto duomenys arba įvyksta esminis įvykis, apie tai turi būti pranešta teisės aktų nustatyta tvarka. Tokiu atveju asmenys, jau įsigiję investicinės kintamojo kapitalo bendrovės akcijų, turi teisę reikalauti, kad ši bendrovė jas išpirktų už išpirkimo kainą. Toks asmuo neturi teisės reikalauti, kad investicinė kintamojo kapitalo bendrovė arba jos akcijų platintojas grąžintų įnašus Vertybinių popierių rinkos įstatymo 11 straipsnio 4 dalyje nustatyta tvarka. Investicinės kintamojo kapitalo bendrovės akcijų platinimas gali būti sustabdytas arba nutrauktas šio įstatymo, Vertybinių popierių rinkos įstatymo ir investicinės kintamojo kapitalo bendrovės įstatų nustatytais pagrindais ir tvarka. Investicinės kintamojo kapitalo bendrovės steigėjai turi teisę pateikti šiai bendrovei išpirkti jos steigimo metu pasirašytas akcijas tik tada, kai viešai išplatinta ne mažesnės kaip pusė investicinės kintamojo kapitalo bendrovės minimalaus nuosavo kapitalo, nurodyto šio įstatymo 6 straipsnio 1 dalyje, vertės šios bendrovės akcijų. Investicinės kintamojo kapitalo bendrovės steigėjai turi teisę pateikti išpirkti tiek šios bendrovės vertybinių popierių, įsigytų jos steigimo metu, kad bendra jų vertė būtų ne didesnė nei 4/5 pateikimo metu viešai išplatintų šios bendrovės vertybinių popierių vertės.“

3 straipsnis. 14 straipsnio 4 dalies pakeitimas

14 straipsnio 4 dalies paskutiniame sakinyje vietoj žodžių „viešosios apyvartos“ įrašyti žodį „rinkos“ ir šią dalį išdėstyti taip:

„4. Ne mažiau kaip du valdymo įmonės darbuotojai, atsakingi už investicinių bendrovių turto valdymą, privalo turėti Vertybinių popierių komisijos pripažintą kvalifikacinį sertifikatą. Valdymo įmonė privalo pateikti Vertybinių popierių komisijai duomenis apie visus vadovus bei laikinai juos pavaduojančius asmenis (vardai, pavardės, adresai, telefonų numeriai). Valdymo įmonės vadovais gali būti tik nepriekaištingos reputacijos asmenys, turintys darbo finansų įstaigose arba bankuose patirties. Tokie patys reikalavimai taikomi ir laikinai valdymo įmonės vadovus pavaduojantiems asmenims. Apie numatomus valdymo įmonės vadovų pakeitimus Vertybinių popierių komisijai turi būti pranešta iš anksto. Jeigu valdymo įmonės vadovais tampa asmenys, kurie pagal įstatymus neturi teisės eiti valdymo įmonės vadovų pareigų, Vertybinių popierių komisija turi teisę panaikinti valdymo įmonės leidimą verstis investicinių bendrovių turto valdymu. Įsigyti valdymo įmonės akcijų, kurios suteikia 10 ir daugiau procentų balsų valdymo įmonės visuotiniuose akcininkų susirinkimuose, galima tik gavus Vertybinių popierių komisijos leidimą. Asmuo, įsigijęs akcijų, suteikiančių 10 ir daugiau procentų balsų visuotiniuose valdymo įmonės akcininkų susirinkimuose, be tokio leidimo netenka teisės balsuoti valdymo įmonės akcininkų susirinkimuose. Tokiu atveju valdymo įmonės visuotinio akcininkų susirinkimo kvorumas skaičiuojamas pagal balsus, kuriuos šioje įmonėje suteikia akcijos, priklausančios kitiems akcininkams. Balsavimo teisė atgaunama po to, kai perleidžiamos akcijos, viršijančios šioje dalyje nustatytą balsų ribą. Šios dalies reikalavimai taikomi ir asmenims, kurie pagal Vertybinių popierių rinkos įstatymą yra laikomi kartu veikiančiais asmenimis, turinčiais akcijų paketą.“

4 straipsnis. 21 straipsnio 6 dalies pakeitimas

21 straipsnio 6 dalyje vietoj žodžių „viešosios apyvartos“ įrašyti žodį „rinkos“ ir šią dalį išdėstyti taip:

„6. Depozitoriumas privalo vykdyti investicinės bendrovės (ar valdymo įmonės) nurodymus, jeigu jie neprieštarauja Akcinių bendrovių įstatymui, šiam įstatymui, Vertybinių popierių rinkos įstatymui, šiais įstatymais remiantis priimtiems teisės aktams bei investicinės bendrovės įstatams.“

5 straipsnis. Įstatymo įsigaliojimas

Įstatymas įsigalioja nuo 2002 m. balandžio 1 d.

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	VALDAS ADAMKUS

______________